CELEX: 32017D0809(01)
Language: ro
Date: 2017-08-07 00:00:00
Title: Decizia de punere în aplicare a Comisiei din 7 august 2017 privind publicarea în Jurnalul Oficial al Uniunii Europene a documentului unic menționat la articolul 94 alineatul (1) litera (d) din Regulamentul (UE) nr. 1308/2013 al Parlamentului European și al Consiliului, precum și a trimiterii la publicarea caietului de sarcini al unei denumiri din sectorul vitivinicol [La Clape (DOP)]

9.8.2017   
            
            
               RO
            
            
               Jurnalul Oficial al Uniunii Europene
            
            
               C 259/3
            
         DECIZIA DE PUNERE ÎN APLICARE A COMISIEI
   din 7 august 2017
   privind publicarea în Jurnalul Oficial al Uniunii Europene a documentului unic menționat la articolul 94 alineatul (1) litera (d) din Regulamentul (UE) nr. 1308/2013 al Parlamentului European și al Consiliului, precum și a trimiterii la publicarea caietului de sarcini al unei denumiri din sectorul vitivinicol
   [La Clape (DOP)]
   (2017/C 259/03)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 97 alineatul (3),
   întrucât:
   
               (1)
            
            
               Franța a depus o cerere de protecție a denumirii „La Clape” în conformitate cu partea II titlul II capitolul I secțiunea 2 din Regulamentul (UE) nr. 1308/2013.
            
         
               (2)
            
            
               În conformitate cu articolul 97 alineatul (2) din Regulamentul (UE) nr. 1308/2013, Comisia a examinat această cerere și a constatat că sunt îndeplinite condițiile stabilite la articolele 93-96, la articolul 97 alineatul (1), precum și la articolele 100, 101 și 102 din regulamentul respectiv.
            
         
               (3)
            
            
               Prin urmare, pentru a se permite prezentarea de declarații de opoziție în conformitate cu articolul 98 din Regulamentul (UE) nr. 1308/2013, în Jurnalul Oficial al Uniunii Europene ar trebui publicat documentul unic menționat la articolul 94 alineatul (1) litera (d) din regulamentul respectiv, precum și trimiterea la publicarea caietului de sarcini făcută în cursul procedurii naționale de examinare a cererii de protecție a denumirii „La Clape”,
            
         DECIDE:
   Articol unic
   Documentul unic întocmit în conformitate cu articolul 94 alineatul (1) litera (d) din Regulamentul (UE) nr. 1308/2013 și trimiterea la publicarea caietului de sarcini al denumirii „La Clape” (DOP) sunt incluse în anexa la prezenta decizie.
   În conformitate cu articolul 98 din Regulamentul (UE) nr. 1308/2013, se acordă dreptul de opoziție la protecția denumirii menționate la primul paragraf timp de două luni de la data publicării prezentei decizii în Jurnalul Oficial al Uniunii Europene.
   
      Adoptată la Bruxelles, 7 august 2017.
      
         
            Pentru Comisie
         
         Phil HOGAN
         
            Membru al Comisiei
         
      
   
   
      (1)  JO L 347, 20.12.2013, p. 671.
   
      ANEXĂ
      DOCUMENT UNIC
      
         „La Clape”
      
      
         PDO-FR-02113
      
      
         Data depunerii cererii: 26.11.2015
      
      1.   Denumirea (denumirile) propusă (propuse) pentru înregistrare
      
      „La Clape”
      2.   Tip de indicație geografică
      
      DOP – Denumire de origine protejată
      3.   Categorii de produse vitivinicole
      
      
               
                  1.
               
               
                  Vin
               
            4.   Descrierea vinului (vinurilor)
      
      Vinurile roșii cu DOP „La Clape”
      Sunt vinuri roșii liniștite, seci, cu o tărie alcoolică naturală în volume de minimum 12,5 %.
      Conținutul de zaharuri fermentabile în stadiul comercializării (în vrac sau îmbuteliat) este mai mic sau egal cu 3 g/l pentru vinurile roșii.
      Celelalte criterii analitice respectă reglementările europene.
      Roba vinurilor roșii este strălucitoare și foarte intensă, are cel mai adesea culoare purpurie și se caracterizează la nivel olfactiv prin note balsamice concentrate (rășină de pin, eucalipt, etc.) și aromă de garigă. Din cauza prezenței semnificative a taninurilor, aceste vinuri necesită o perioadă de maturare de cel puțin un an.
      Vinurile albe cu DOP „La Clape”
      Sunt vinuri albe liniștite, seci, cu o tărie alcoolică naturală în volume de minimum 12 %.
      Conținutul de zaharuri fermentabile în stadiul comercializării (în vrac sau îmbuteliat) este mai mic sau egal cu 4 g/l, pentru vinurile albe.
      Celelalte criterii analitice respectă reglementările europene.
      Vinurile albe „La Clape” cu arome specifice sunt obținute prin utilizarea a cel puțin două soiuri, din care face parte în mod obligatoriu Bourboulenc B („Malvoisie”).
      Ele au o robă galbenă de intensitate medie, un echilibru excelent între rotunjime și aromele de bază acide, precum și o paletă aromatică bogată, amintind cel mai adesea de flori albe și fructe, cu note balsamice și o anumită mineralitate.
      Vinurile albe se bucură de un echilibru excelent între rotunjime și aromele de bază acide.
      5.   Practici vitivinicole
      
      (a)   
            Practici oenologice esențiale
         
      
      Practică oenologică specifică
      Este interzisă utilizarea de bucăți de lemn.
      Este interzis orice tratament termic al recoltei în cadrul căruia temperatura depășește 40 °C.
      Densitatea de plantare – distanța dintre rânduri
      Practică de cultivare
      Densitatea minimă a viței-de-vie la plantare: 4 400 plante/hectar. Distanța dintre rânduri nu poate depăși 2,50 m, iar suprafața disponibilă pentru fiecare plantă nu trebuie să depășească 2,25 m2.
      Dimensiunea plantei de viță-de-vie
      Practică de cultivare
      Tăierea se efectuează înainte de stadiul E, caracterizat de existența a trei frunze deschise la primii doi ochi.
      Plantele de viță-de-vie trebuie tăiate prin metoda tăierii scurte, utilizând cepul de rod, cu maximum 10 ochi pe butuc. Fiecare cep de rod trebuie să aibă maximum doi ochi.
      Pentru soiurile Syrah N și Roussanne B se pot efectua tăieri după metoda Guyot simplă, cu maximum nouă ochi pe butuc, dintre care, după tăierea lăstarilor secundari, în etapa compactării ciorchinelui, maximum cinci ochi deschiși pe coarda de rod și unul sau două cepuri de înlocuire având fiecare maximum doi ochi.
      Dispoziție specifică privind recoltarea
      Practică de cultivare
      Pentru soiurile albe, greutatea recoltei de struguri este limitată la 5 000 kg per benă utilizată pentru transport.
      Irigarea
      Practică de cultivare
      Irigarea poate fi autorizată în conformitate cu dispozițiile articolului D. 645-5 din Codul rural și al pescuitului maritim.
      Fermentația malolactică
      Practică oenologică specifică
      Vinurile roșii gata de comercializare în vrac sau îmbuteliate prezintă un conținut de acid malic de cel mult 0,4 g/l.
      (b)   
            Randamentul maxim
         
      
      Vinuri roșii liniștite seci
      48 de hectolitri pe hectar
      Vinuri albe liniștite seci
      57 de hectolitri pe hectar
      6.   Aria delimitată
      
      Recoltarea strugurilor, vinificarea, producerea și maturarea vinurilor sunt realizate pe teritoriul următoarelor comune din departamentul Aude: Armissan, Fleury d’Aude, Gruissan, Narbonne, Salles d’Aude, Vinassan.
      7.   Soiurile principale de struguri de vin
      
      
                   
               
               
                  Vermentino B
               
            
                   
               
               
                  Bourboulenc B
               
            
                   
               
               
                  Grenache N
               
            
                   
               
               
                  Grenache blanc B
               
            
                   
               
               
                  Clairette B
               
            
                   
               
               
                  Mourvèdre N
               
            
                   
               
               
                  Marsanne B
               
            
                   
               
               
                  Syrah N
               
            
                   
               
               
                  Roussanne B
               
            
                   
               
               
                  Piquepoul blanc B
               
            8.   Descrierea legăturii (legăturilor)
      
      Aria geografică a denumirii de origine „La Clape”, situată în apropierea Mării Mediterane, în departamentul Aude, acoperă 32 870 ha în raza a șase municipalități situate în podișul La Clape și la poalele acestuia. Acest teritoriu foarte bine delimitat reprezintă o barieră naturală între coasta mediteraneeană și orașul Narbonne și era o insulă până în secolul al XIII-lea, înainte de rambleierea câmpiei Narbonnaise. Acest podiș plat, cu relief carstic calcaros, fără cursuri de apă permanente, are o altitudine maximă de 214 metri. Peisajul său, constând în cornișe și platouri acoperite cu garigă și împrejmuite de păduri de pin, este dedicat în principal viticulturii și contrastează cu peisajul din câmpia aluvionară a departamentului Aude, unde există iazuri și se practică policultura.
      Situată în inima Golfului Lion, această zonă are o climă mediteraneeană aproape semi-aridă, cu mai puțin de 500 mm de precipitații pe an. Perioada estivală este marcată de secetă, vegetația fiind nevoită să se adapteze pentru a suporta constrângerile hidrice. Podișul La Clape este caracterizat de temperaturi ridicate în cursul perioadei de vegetație a viței-de-vie, rezultând o tărie alcoolică naturală minimă în volume mai mare decât cea a denumirii regionale.
      Cu toate acestea, principalul factor de mediu determinant pentru viticultură în regiunea La Clape este regimul hidric, combinat cu solurile predominant calcaroase, care îi obligă pe viticultori să aleagă cu grijă soiurile în funcție de parcelă.
      În plus, zona este afectată de vânt, în principal „cers”, un vânt din nord-vest care favorizează existența unei perioade însorite excepționale, cu mai mult de 3 000 de ore însorite pe an. În cele din urmă, podgoriile beneficiază de un mediu sănătos și de o multitudine de amplasări diferite: zone aflate la poalele podișului, văi, vâlcele cu solul compus din marnă și mici câmpii provenind din foste polje. Podgoriile se întrepătrund cu gariga, caracterizată de un peisaj arid și stâncos, sau cu pâlcuri de pini de Alep, de Pinus pinea cu coroana în formă de umbrelă și, uneori, de eucalipt.
      Aria geografică se situează în apropierea drumului roman „Via Domitia” și a permis practicarea viticulturii începând cu secolul VI î.Hr. Soiurile de viță-de-vie adaptate la condițiile locale și ale căror calități sunt optimizate prin limitarea producției au permis, încă din 1951, încadrarea vinurilor „La Clape” în categoria VDQS, urmată de instituirea unei denumiri geografice complementare (denumirea regională „Languedoc”). Într-adevăr, în podișul La Clape, viticultorii au amenajat teritoriul, alegând amplasările cele mai favorabile pentru cultivarea viței-de-vie. Astfel, respectând uzanțele, aria parcelată delimitată (2 592 ha) nu include decât suprafețele care compensează efectul climei uscate prin rezervele de apă din sol și în cazul cărora drenajul este satisfăcător, excluzând parcelele în care solul se situează deasupra unor depozite de aluviuni sau depozite lacustre. Aceste amplasări necesită gestionarea optimă a plantelor și a potențialului lor de producție prin conducerea viței-de-vie, tăiere scurtă și un randament scăzut: 42 hl pe hectar pentru vinul roșu (în loc de 50 pentru denumirea „Languedoc”) și 52 hl pe hectar pentru vinul alb (în loc de 60 pentru denumirea „Languedoc”).
      Pentru vinurile albe, condițiile edafice și climatice conduc la o maturitate care asigură complexitatea aromatică și rotunjimea, cu arome de bază acide care favorizează manifestarea caracteristicilor florale și fructate ale vinurilor, fără ca acestea să fie grele. Originalitatea se exprimă perfect prin amestecarea soiurilor și prin prezența obligatorie a soiului Bourboulenc B, în proporție de minimum 30 %. Regiunea oferă condiții ideale unice pentru acest soi: maturizarea sa târzie, adaptarea excelentă la regimul hidric sărac și capacitatea sa de a profita pe deplin de aerosolii și de ploile din luna septembrie, reprezintă factori care îi permit să își exprime întregul potențial, contribuind la obținerea unor vinuri rotunde și fine. Vinurile albe „La Clape” au o robă galbenă de intensitate medie, un echilibru excelent între rotunjime și aromele de bază acide, precum și o paletă aromatică bogată, amintind cel mai adesea de flori albe, fructe și note balsamice. Influența calcaroasă a rocii-mamă îi conferă vinului o ușoară mineralitate.
      Pentru vinurile roșii, soiurile cultivate sunt foarte bine adaptate la căldura și seceta specifice acestei zone, în special Mourvèdre N și Grenache N: boabele recoltate la maturitate permit obținerea unor vinuri bogate în taninuri. Syrah N completează amestecul soiurilor, contribuind la intensitatea culorii vinurilor; amestecul de soiuri puse în valoare de acest teritoriu permite obținerea unei producții de vinuri cu caracteristici specifice. Fertilitatea scăzută a solurilor, precum și randamentul mediu le conferă vinurilor roșii o robă foarte intensă și permite conservarea acestora în condiții bune.
      Astfel, vinurile roșii au o robă strălucitoare foarte intensă, cel mai adesea de culoare purpurie. Influența calcaroasă a rocii-mamă contribuie la manifestarea aromelor balsamice; la nivel olfactiv, vinurile se caracterizează prin note balsamice concentrate (rășină de pin, eucalipt etc.) și printr-o aromă de garigă. Din cauza prezenței semnificative a taninurilor, aceste vinuri necesită o perioadă de maturare de cel puțin un an, care sporește calitatea vinurilor și care permite, în același timp, manifestarea unor arome mai concentrate și mai complexe.
      9.   Alte condiții esențiale
      
      Unitatea geografică superioară
      Cadrul juridic:
      Legislația națională
      Tipul de condiție suplimentară:
      Dispoziții suplimentare referitoare la etichetare
      Descrierea condiției:
      Pe eticheta vinurilor care beneficiază de denumirea de origine controlată poate figura unitatea geografică superioară „Languedoc”.
      Dimensiunile caracterelor cu care este înscrisă această unitate geografică superioară nu depășesc, nici în înălțime, nici în lățime, jumătatea dimensiunii caracterelor cu care este înscrisă denumirea de origine controlată.
      Informații facultative
      Cadrul juridic:
      Legislația națională
      Tipul de condiție suplimentară:
      Dispoziții suplimentare referitoare la etichetare
      Descrierea condiției:
      Toate mențiunile facultative a căror utilizare, în virtutea dispozițiilor Uniunii, poate fi reglementată de statele membre, sunt înscrise cu caractere ale căror dimensiuni nu depășesc, nici în înălțime, nici în lățime, jumătatea dimensiunii caracterelor cu care este înscrisă denumirea de origine controlată.
      Zonă situată în imediata vecinătate
      Cadrul juridic:
      Legislația națională
      Tipul de condiție suplimentară:
      Derogare privind producerea în aria geografică delimitată
      Descrierea condiției:
      Zona situată în imediata vecinătate, definită prin derogare pentru vinificarea, producerea și maturarea vinurilor, este constituită din teritoriul următoarei comune din departamentul Aude: Coursan.
      
         Trimitere la publicarea caietului de sarcini
      
      https://info.agriculture.gouv.fr/gedei/site/bo-agri/document_administratif-4a468959-24cd-46e1-ab2e-5f6eba98306a